**Výbor Národnej rady slovenskej republiky**

**PRE ĽUDSKÉ PRÁVA a národnostné menšiny**

**Zápisnica**

zo 62. schôdze Výboru Národnej rady Slovenskej republiky pre ľudské práva a národnostné menšiny

z 9. decembra 2015

Prítomní: 7 (podľa prezenčnej listiny)

O ospravedlnenie svojej neúčasti požiadal poslanec Béla Bugár.

Schôdzu viedol predseda výboru Rudolf Chmel.

**Návrh programu:**

1. **Neodôvodnené zaraďovanie detí do špeciálnych škôl**
2. **Rôzne**

Program schôdze bol schválený jednomyseľne.

**K bodu 1**

Bod uviedol poslanec Peter Pollák, na návrh ktorého bol tento bod zaradený do programu schôdze. Informoval výbor o správe Štátnej školskej inšpekcie o inšpekcii v Súkromnej špeciálnej základnej škole v Rokycanoch, v ktorej sú konštatované závažné pochybenia ohľadne diagnostikovania detí. Inšpekcia vykonaná v Rokycanoch však nedáva odpoveď na otázku, či sa neoprávnené zaraďovanie detí nedeje na ďalších 200 špeciálnych školách? Zaraďovanie detí do špeciálnych škôl nie je nový problém, je to téma, ktorá sa otvára pravidelne, pričom ale tento rok prišlo na Slovensko vážne upozornenie (formálny oznam) od Európskej komisie, ktoré môže končiť pred Súdnym dvorom EÚ, pokiaľ Slovensko neposkytne komisii akceptovateľné stanovisko. P. Pollák predložil návrh na uznesenie, aby výbor vyžiadal správu Ministerstva školstva, vedy, výskumu a športu, ktorú ministerstvo pripravuje pre Výbor NR SR pre vzdelávanie; aby požiadal ministerstvo o uskutočnenie prieskumu v špeciálnych školách s cieľom zistiť počet detí neoprávnene zaradených do špeciálnych škôl alebo tried do 10 mesiacov; aby požiadal ministerstvo o vykonanie nápravy zistených pochybení; aby odporúčal ministerstvu školstva prijať opatrenia na elimináciu zaraďovania detí do špeciálnych škôl.

Štátna tajomníčka ministerstva školstva Romana Kanovská informáciu poslanca doplnila: celú kauzu rieši ministerstvo spolu s Úradom splnomocnenca pre rómske komunity. Ministerstvo dokonca podalo podnet na inšpekciu skorej, než splnomocnenec. Na celú situáciu reagovali promptne aj v legislatívnej oblasti. Keď zisťovali, aké kontrolné mechanizmy má rezort k dispozícii, zistili, že žiadne – navyše, špecializované školstvo patrí po ministerstvo vnútra. Preto v lete, keď bol otvorený zákon č. 245/2088 Z. z. školský zákon, do novely zapracovali ustanovenia, vďaka ktorým štátna školská inšpekcia dostala od 1. septembra kompetenciu kontrolovať špeciálne školy. V prípade Rokycian je zahájené správne konanie, ktoré pravdepodobne vyústi do vyradenia školy zo siete. Od účinnosti novely školského zákona môže inšpekcia na základe akéhokoľvek podnetu preskúmať správnosť diagnostického vyšetrenia. Keby boli bývali tieto nástroje k dispozícii skorej, možno by sa dalo predísť celej situácii.

Poslankyňa Jana Laššáková navrhla, aby z bodu d) návrhu uznesenia (vykonať prieskum na špeciálnych školách) bola vypustená desaťmesačná lehota, pretože vzhľadom na vysoký počet škôl, ale aj vzhľadom na blížiace sa voľby nebude možné ju dodržať. Podľa nej celý problém je teraz pod drobnohľadom politikov, odborníkov i verejnosti, čiže ministerstvo bude pod istým tlakom, určite bude konať.

Poslanec P. Pollák súhlasil s touto zmenou. Poslankyňa J. Laššáková dodala, že výbor v novom volebnom období sa k tejto téme ešte určite vráti. Štátna tajomníčka R. Kanovská poďakovala za ústretovosť výboru a za rezort vyjadrila ochotu podávať výboru pravidelný odpočet o vykonaných opatreniach.

Hlasovanie o návrhu uznesenia: 7/0/0. Uznesenie výboru č. 212 bolo schválené.

**K bodu 2**

V bode Rôzne nevystúpil nikto.

Predseda výboru Rudolf Chmel ukončil 62. schôdzu Výboru NR SR pre ľudské práva a národnostné menšiny.

Ľubomír Želiezka Rudolf Chmel

overovateľ predseda výboru